Nos Alaydis ducissa, mater ducis Burgundię, notum facimus presentibus et futuris, quod Symon et Nichola quondam liberi Hugonis de Nuyz, dicti Decani, in nostra presentia constituti, abbatissę et conventui beatę Marię de Loco Dei tres partes unius mansi siti in villa de Nuys, juxta furnum, in mediate dictorum monialium, ex una parte, et domum Morete, ex altera, tanquam rem et hereditatem propriam, precio triginta quinque librarum Divionensium vendiderunt, tradiderunt et in perpetuum penitus quitaverunt, se ipsos de dicto manso devestientes, predictas moniales corporaliter investiverunt, renunciantes super hoc pro se et suos heredes exceptioni et non numeratę pecunię et privilegio divi Adriani, nec non omni juris auxilio canonici et civilis, et cujus libet terrę seu provincię consuetudini, que dictis hominibus vel eorum heredibus posset prodesse, et dictis abbatissę et conventui obesse. Insuper promiserunt pro se et suos heredes, sub ypotheca omnium bonorum suorum mobilium et immobilium, predictę venditioni nunquam contravenire, sed contra omnes personas predictis monialibus deffendere et guarantire. Quam venditionem, cum res vendita de nostra existent censa, gratam et ratam habuimus et habemus. In quorum omnium testimonium ad preces et instantiam predictorum hominum presens scriptum nostri sigilli munimine fecimus roborari. Actum anno Domini M°CC° quinquagesimo, mense februarii.